b'\n_START_ARTICLE_\n\xc5\xa0epet rde\xc4\x8de zofe\n_START_SECTION_\nVsebina\n_START_PARAGRAPH_\nRoman \xc5\xa0epet rde\xc4\x8de zofe je od prve do zadnje \xc4\x8drke posve\xc4\x8den svojima protagonistoma - Josipini Turnograjski in Lovru Tomanu. Josipina Urban\xc4\x8di\xc4\x8d Turnograjska, prva slovenska pesnica, pisateljica in skladateljica, in Lovro Toman, znan takratni politik, sta si od leta 1850 do 1853 izmenjala 1066 pisem, ki so bila dolga od 15 do 35 strani. Ta pisma, ki poleg zgodbe njune ljubezni, zelo nazorno opisujejo raznolike odtenke tistega \xc4\x8dasa na razli\xc4\x8dnih podro\xc4\x8djih, so avtorici nudila navdih za zapis te ljubezenske zgodbe. Roman bralcu ponudi vpogled v \xc5\xbeivljenje takratnega nastajajo\xc4\x8dega slovenskega me\xc5\xa1\xc4\x8danstva in njegovih najvidnej\xc5\xa1ih predstavnikov, kot so France Pre\xc5\xa1eren, Julija Primic, Janez Bleiweis, in Matev\xc5\xbe Langus. V romanu je, kot je zapisal literarni zgodovinar Igor Grdina, upodobljena ena najlep\xc5\xa1ih ljubezenskih zgodb v slovenski zgodovini. Najznamenitej\xc5\xa1i umetni\xc5\xa1ko-politi\xc4\x8dni par slovenskega 19. stoletja se najverjetneje edini lahko postavlja ob bok ljubezni Pre\xc5\xa1erna do Julije.\n_START_SECTION_\nZbirka\n_START_PARAGRAPH_\nTo je tretja knjiga (prva je iz\xc5\xa1la leta 2004 z naslovom Nedol\xc5\xbenost in sila; druga leta 2009 z naslovom Mo\xc4\x8d vesti), ki jo je avtorica posvetila Josipini Turnograjski.\n_START_SECTION_\nOcene in nagrade\n_START_PARAGRAPH_\nLeta 2006 je avtorica prejela Plaketo Josipine Turnograjske za kulturne dose\xc5\xbeke v ob\xc4\x8dini Preddvor.'